Εργαστήρι προσωπικής ανάπτυξης 
για τις φοιτήτριες και τους φοιτητές του Πανεπιστημίου

Πριν λίγες μέρες έλαβε τέλος  το εργαστήρι προσωπικής ανάπτυξης για τις φοιτήτριες και τους φοιτητές του Πανεπιστημίου μας που πραγματοποίησε ο Συμβουλευτικός Σταθμός του Πανεπιστημίου  σε συνεργασία με το Κέντρο Πρόληψης Π.Ε.Σάμου «Φάρος». 
Το εργαστήρι ολοκληρώθηκε σε οκτώ δίωρες συναντήσεις. Στη διάρκεια των συναντήσεων οι συμμετέχοντες είχαν τη δυνατότητα να επεξεργαστούν θέματα που τους απασχολούν, να μιλήσουν για αξίες και όνειρα, να μοιραστούν ιστορίες περηφάνειας και να αναζητήσουν όλα εκείνα τα ψυχικά αποθέματα που μπορεί να αποτελέσουν πηγή στήριξης και ελπίδας στα «δύσκολα».
Στην τελευταία μας συνάντηση τα μέλη της ομάδας είπαν:
«Όταν η ομάδα μας ξεκίνησε, δε γνωρίζαμε ο ένας τον άλλο και το στόχο του καθενός. Παρ΄όλ΄αυτά, αναπτύχθηκε η συνεργασία και η εμπιστοσύνη σιγά σιγά και καταφέραμε να πετύχουμε πολλά πράγματα, όπως η διαχείριση του άγχους και η αυτοεκτίμηση. Κάποιοι από τους στόχους της ομάδας ήταν κοινοί. Είδαμε διαφορετικούς τρόπους σκέψης και το ταξίδι αυτό έμοιαζε με το παραμύθι "Ο μάγος του Όζ", επειδή προσπαθούσαμε να βρούμε τις δυσκολίες και να τις αντιμετωπίσουμε».

«Περίεργο συναίσθημα, not sure how to feel.
Μια νέα εμπειρία έχει ολοκληρωθεί.
Διαφορετικοί κόσμοι διασταυρώθηκαν.
Όμως τώρα ο καθένας θα συνεχίσει
με τα εφόδια και τις αναμνήσεις που έλαβε.
Κάθε αρχή έχει και ένα τέλος.
Κάθε τέλος είναι και μια νέα αρχή».

«Η ομάδα μας κλείνει. Η επιλογή να ενταχθούμε σε αυτήν την ομάδα ήταν συνειδητή. Τίποτα δεν είναι όπως πριν, προχωράμε μπροστά και γινόμαστε καλύτεροι. Οι συναντήσεις πλέον δεν θα υπάρχουν, αυτό όμως δεν σημαίνει ότι δεν μπορούμε να χρησιμοποιήσουμε τις συμβουλές που μας έδωσαν ως εφόδιο. Και ίσως κάποια στιγμή τα ξαναπούμε, παρουσιάζοντας τα αποτελέσματα αυτού του ταξιδιού στην υπόλοιπη ομάδα».
